Ég held að það sé til lausn á vanda R-listans , hún er svo einföld að menn hafa ekkert komið auga á hana . Hún felst í því - sem ég held að standi ennþá í lögum sem fjalla um kosningar og framboð . En þar held ég að sé að finna klásúlu sem leyfir frambjóðendum að spyrða sig í fylkingu fyrir kosningar með því að nota sama auðkenni að hluta . En þegar auðkenni er hið sama að hluta , þá nýtast þeim sem í slíku bandalagi eru öll atkvæði sem ella myndu ekkert vægi hafa . Framkvæmdin yrði þá t.d. þannig : flokkarnir þrír sem boðið hafa fram sem R-listinn , nota allir bókstafinn R sem aðalauðkenni , en síðan hefur hver flokkur sitt sérkenni þannig að flokkarnir bjóða fram hver í sínu lagi sem RV , RS og RB , um leið og þeir bjóða sameiginlega fram sem R. Þetta er nú svona skelfilega einfalt . Ef þessi leið yrði farin þá gætu menn kannski hætt opinberu skítkasti inna R-listans og reynt að snúa sér að lausnum þeirra málefna sem þeim var falið að leysa . Þetta fyrirkomulag með sameiginlegt auðkenni og sérkenni var í umræðunni þegar menn voru að karpa í D-listanum á Reykjanesi - hér um árið - en þá vildi ein af óánægjuröddunum fá leyfi til að bjóða fram undir listaheitinu DD . Ekki náðist samstaða um málið þar og þá , en ég held að þetta hafi þá þótt sá kostur einn sem menn gátu hugsað til að týna ekki atkvæðum . Ef farin yrði sú leið að bjóða fram undir aðalauðkenni og sérkenni , þá gætu menn hætt þessu bévítans karpi um menn og snúið sér að umræðum um málefni . Og ef þetta kæmist nú í framkvæmd , þá væri á réttlátan hátt tryggt að hver flokkur fengi þá borgarfulltrúa sem atkvæðamagn gefur honum , en síðan myndu sameiginleg atkvæði nýtast þeim menni sem næstur væri inn hjá flokkunum í sameiginlega framboðinu . Ég held að fólk hljóti að sjá að þetta er lausn sem vert er að skoða . Þetta er nú það sem ég held ... Sundrun hefur hlálegt afl sem heftað getur framann en vilji menn í valdatafl þeir veð' að standa saman .